google/wiki40b huggingface dataset:
Πολυχρόνης Κουτσάκης

Βιογραφία

Γεννήθηκε στα Χανιά το 1974. Σπούδασε ηλεκτρολόγος μηχανικός στο Πανεπιστήμιο Πατρών και επέστρεψε στα Χανιά όπου εκπόνησε το διδακτορικό του στο Πολυτεχνείο Κρήτης. Έχει εργασθεί ως καθηγητής πανεπιστημίου στον Καναδά, στο Τμήμα Ηλεκτρολόγων Μηχανικών και Μηχανικών Υπολογιστών του McMaster University και στην Ελλάδα, στην Σχολή Ηλεκτρολόγων Μηχανικών και Μηχανικών Υπολογιστών του Πολυτεχνείου Κρήτης. Εργάζεται ως καθηγητής στο Τμήμα Τεχνολογίας της Πληροφορίας, Μαθηματικών και Στατιστικής του Murdoch University στην Αυστραλία.

Έργο

Ο Πολυχρόνης Κουτσάκης έχει εκδώσει δώδεκα μυθιστορήματα, μία ποιητική συλλογή, έξι μονόπρακτα θεατρικά έργα και ένα ePlay. Τέσσερα ποιήματά του έχουν συμπεριληφθεί στην Ανθολογία της Ποιητικής Γενιάς του ’90 «Η γεωμετρία μιας αθέατης γενιάς» (εκδόσεις Μανδραγόρας) και άλλα τέσσερα ποιήματά του έχουν συμπεριληφθεί στην «Ανθολογία Κρητικής Ποίησης 1950-2007». Θεατρικά του έργα έχουν ανέβει στη Νέα Υόρκη και την Πενσυλβάνια των Η.Π.Α., σε αρκετές πόλεις της Αγγλίας, στην Αθήνα (θέατρο Αμόρε) και από το ΔΗ.ΠΕ.ΘΕ. Κρήτης. Tα μυθιστόρημάτά του «Αθηναϊκό Μπλουζ» και Baby Blue με ήρωα τον ηθικό "φροντιστή" (επαγγελματία δολοφόνο) Στράτο Γαζή εκδόθηκαν το 2017 και το 2018, αντίστοιχα, ταυτόχρονα στην Ελλάδα (εκδόσεις Πατάκη), στην Αγγλία, στην Αυστραλία και στις ΗΠΑ (εκδόσεις Bitter Lemon Press).
Ομόρρυθμη Εταιρεία

Βασικά Χαρακτηριστικά

Οι εταίροι της ομόρρυθμης εταιρείας ευθύνονται με ολόκληρη την περιουσία τους για όλες τις υποχρεώσεις της εταιρείας, με αλληλέγγυα ευθύνη τους. Με τη λύση της εταιρείας δεν παύει η ευθύνη τους. Η ομόρρυθμη εταιρεία δεν χρειάζεται συμβολαιογραφικό έγγραφο για την κατάρτισή της, αντιθέτως αρκεί ένα ιδιωτικό συμφωνητικό.

Διαδικασία σύστασης

Το καταστατικό αποτελεί το έγγραφο της συστάσεως της εταιρείας αλλά επίσης προδιαγράφει και όλα τα βασικά θέματα που αφορούν στις σχέσεις των μετόχων, στη διοίκηση της εταιρείας, σε θέματα που αφορούν τη διάρκεια ζωής της αλλά και τη διάλυσή της. Το καταστατικό υπογράφεται από όλους τους εταίρους και δεν χρειάζεται να συνταχθεί από ή να υπογραφεί σε συμβολαιογράφο. 
Το επιμελητήριο, εφόσον ελέγξει την επωνυμία και το διακριτικό τίτλο, θεωρεί το καταστατικό για τον έλεγχο του δικαιώματος χρήσης της Επωνυμίας και Διακριτικού τίτλου.

Δ.Ο.Υ. έδρας

Το καταστατικό της οµόρρυθµης εταιρίας, µετά την υπογραφή του και πριν 
δηµοσιευθεί στο Πρωτοδικείο, προσκοµίζεται στο Επιµελητήριο της έδρας της, όπου 
εγγράφεται στα βιβλία επωνυµιών η εταιρική επωνυµία, και στην αρµόδια ∆.Ο.Υ για 
την καταβολή του νόµιµου φόρου.
Ειδικότερα, η εταιρία αυτή υπόκειται σε αναλογικό φόρο, που υπολογίζεται 
σε 1% επί της πραγµατικής αξίας των εταιρικών εισφορών και που καταβάλλεται 
µέσα σε δεκαπέντε ηµέρες από την υποβολή της σχετικής δήλωσης και πάντοτε πριν 
τη δηµοσίευση του καταστατικού στο Πρωτοδικείο. Επίσης, καταβάλλεται 0,50% επί 
του κεφαλαίου υπέρ ΤΣΝ (Ταµείο Συντάξεως Νοµικών).

Πρωτοδικείο έδρας

Δύο αντίγραφα του καταστατικού κατατίθενται στο Πρωτοδικείο έδρας για δημοσίευση. Η δημοσίευση αυτή αποτελεί την πράξη ίδρυσης-σύστασης της Ο.Ε.

Επιμελητήριο

Εντός δύο μηνών από τη σύσταση της εταιρείας πρέπει να εγγραφεί η εταιρεία στο οικείο επιμελητήριο.
Τεχνητή Λίμνη Πολεμιδιών

Ιστορικό και πληροφορίες

Η Τεχνητή Λίμνη Πολεμιδιών βρίσκεται στη διοικητική έκταση της κοινότητας Πάνω Πολεμιδιών και των δήμων Κάτω Πολεμιδιών και Λεμεσού. Το νερό που συγκεντρώνει η τεχνητή λίμνη προέρχεται τον ποταμό Γαρύλλη.
Για τη δημιουργία της τεχνητής λίμνης κατασκευάστηκε χωμάτινο φράγμα, η κατασκευή του οποίου ολοκληρώθηκε το 1965.
Η Τεχνητή Λίμνη Πολεμιδιών υπερχείλισε οκτώ φορές από την ημέρα κατασκευής της έως σήμερα: 1988, 1989, 1993, 1995, 2003, 2004, 2012, 1 Φεβρουαρίου 2019.
Η Τεχνητή Λίμνη Πολεμιδιών εμπλουτίζεται με διάφορα είδη ψαριών. Στην Τεχνητή Λίμνη Πολεμιδιών υπάρχουν τα εξής είδη ψαριών: κυπρίνος, κοκκινοφτέρα, κουνουπιέρης, γατόψαρο.
Α.Ε. Μυλοποτάμου

Ιστορία

Η Α.Ε. Μυλοποτάμου αποτελεί την συνέχεια της Α.Ε. Αστήρ Περάματος που το 2015 αλλάζει ονομασία με σκοπό της Διοίκησης να συσπειρώσει και να φέρει κοντά της όλους του Φιλάθλους της ευρύτερης περιοχής του Μυλοποτάμου. Η σημαντικότερη στιγμή της σύγχρονης ιστορίας της καταγράφεται την χρονιά 2016-17 που με την κατάκτηση του Πρωταθλήματος Α' Ε.Π.Σ.Ρ. κατάφερε να κερδίσει για πρώτη φορά στην ιστορία της την άνοδο για την Γ' Εθνική Ερασιτεχνική κατηγορία. Δυστυχώς όμως, ο σύλλογος του Ρεθύμνου δεν δήλωσε συμμετοχή στην Γ' Εθνική και στην θέση του βρέθηκε ο Ρεθυμνιακός που τερμάτισε 2ος στο πρωτάθλημα της Α' κατηγορίας ΕΠΣ Ρεθύμνου.

Συμμετοχές στις εθνικές κατηγορίες

Γ΄ Εθνική ποδοσφαίρου ανδρών (1):2017-18
Δ΄ Εθνική ποδοσφαίρου ανδρών (12):1989-90, 1990-91, 1991-92, 1992-93, 1993-94, 1994-95, 1995-96, 1997-98, 2005-06, 2006-07, 2007-08, 2008-09
BBC Radio Lincolnshire

Ιστορικό

Ο σταθμός ξεκίνησε να εκπέμπει στις 11 Νοεμβρίου του 1980 στις 7:00. Τα πρώτα λόγια του σταθμού τα εκφώνησε ο Nick Brunger: "Και είναι ένα ζεστό καλωσόρισμα για πρώτη φορά στο πρόγρμμα του BBC Radio Lincolnshire".
Μέχρι το 2008, ο σταθμός είχε και ένα λεωφορείο για τις εξωτερικές του μεταδώσεις.

Αλλαγή ονομασίες

Στις 30 Νοεμβρίου του 2009, ο σταθμός άλλαξε το όνομά του από BBC Radio Lincolnshire σε BBC Lincolnshire. Ωστόσο, ο σταθμός ξανάλλαξε την ονομασία του σε BBC Radio Lincolnshire το 2012.

Πρόγραμμα

Τις καθημερινές και τα Σάββατα το πρόγραμμα του σταθμού ξεκινάει στις 6:00 και τελειώνει στις 00:00. Τις Κυριακές ξεκινάει στις 6:00 και τελειώνει στις 1:00.
Ο σταθμός μετέδιδε ένα εβδομαδίαιο δελτίο ειδήσεων στην Πορτογαλική γλώσσα μέχρι τον Ιούλιο του 2008. Επιπλέον, ο σταθμός αναμεταδίδει και κάποια προγράμμα από τους υπόλοιπους ραδιοφωνικούς σταθμούς του BBC Local Radio.
Τις ώρες που ο σταθμός δεν μεταδίδει δικό του πρόγραμμα, αναμεταδίδει το πρόγραμμα του σταθμού BBC Radio 5 Live και συγκεκριμένα τις εκπομπές Up all night και Morning Reports.
Γιάννης Σπανουδάκης

Βιογραφία

Υπήρξε μαθητής του Μπομ Κούζι και εφάρμοσε πολλές από τις προπονητικές μεθόδους του στα ελληνικά γήπεδα.
Αγωνίστηκε στον Ολυμπιακό ως παίκτης-προπονητής και κατέκτησε 2 πρωταθλήματα Ελλάδος (1949, 1960), τα οποία ήταν και τα 2 πρώτα του Ολυμπιακού.
Επίσης αγωνίστηκε στο ιταλικό πρωτάθλημα με τη φανέλα της Βίρτους Μπολόνια και της Μοτομορίνι.
Με την Εθνική Ελλάδος αγωνίστηκε σε 39 αγώνες και σημείωσε 132 πόντους (3,3 μ.ο.). Αγωνίστηκε στο Ευρωμπάσκετ 1951, στους Μεσογειακούς Αγώνες το 1951 και το 1955 και στους Ολυμπιακούς Αγώνες το 1952.
Εξέβιερ ΜακΝτάνιελ

Καριέρα

Αγωνίστηκε με την ομάδα του Πανεπιστημίου Wichita State από το 1981 έως το 1985. Κατέκτησε 2 φορές το βραβείο Missouri Valley Conference Player of the Year το 1984 και 1985, ενώ το 1985 αναδείχτηκε μέλος της NCAA All-American First Team.
Το 1985 επιλέχθηκε στην 4η θέση των ντραφτς του ΝΒΑ από τους Σιάτλ Σούπερσονικς, όπου είχε σημαντική παρουσία, καθώς την πρώτη χρονιά του αναδείχθηκε μέλος της καλύτερης ομάδας νεοεμφανιζόμενων και είχε μέσο όρων πόντων 17,1. Ακολούθησαν 5 σεζόν, κατά τις οποίες σημείωνε πάνω από 20 πόντους μέσο όρο, με καλύτερη την περίοδο 1986-87 με 23 πόντους μ.ό. Το 1988 συμμετείχε στο Ολ Σταρ Γκέιμ και το 1989 αγωνίστηκε στους τελικούς της Δυτικής Περιφέρειας του ΝΒΑ.
Στη συνέχεια μεταγράφηκε στους Φοίνιξ Σανς και κατόπιν στους Νιου Γιορκ Νικς. Ακολούθησαν τρεις σεζόν, κατά τις οποίες υπήρξε αθλητής των Μπόστον Σέλτικς. Την περίοδο 1995-96 αγωνίστηκε στην Ελλάδα με τον Ηρακλή και συμμετείχε στον τελικό του Κυπέλλου Ελλάδας. Την επόμενη χρονιά επέστρεψε στο ΝΒΑ για να αγωνιστεί για 2 σεζόν με τους Νιου Τζέρσεϊ Νετς.
Βερνάρδος της Σαξονίας-Βαϊμάρης

Βιογραφία

Ήταν ο έβδομος γιος του Ιωάννη Β΄ δούκα της Σαξονίας-Βαϊμάρης και της Δωροθέας-Μαρίας, κόρης του Ιωακείμ-Ερνέστου πρίγκιπα του Άνχαλτ.
Το 1639 απεβίωσε στο Νόιενμπουρκ επί του Ρήνου σε ηλικία 35 ετών.
Μέσσιος Φοίβος Σεβήρος

Βιογραφία

Γεννήθηκε στη Ρώμη, σπούδασε στην Πλατωνική Ακαδημία του Πρόκλου στην Αθήνα. Mεταξύ των συμμαθητών του ήταν ο ποιητής και μάντης Παμπρέπιος (που έπαιξε καθοριστικό ρόλο στη Στάση του Ίλλου), ο στρατιωτικός Μαρκελλίνος (που αργότερα έγινε ημι-αυτόνομος κυβερνήτης της Δαλματίας), ο ευγενής Ανθέμιος (μετέπειτα Ύπατος και Αυτοκράτορας της Δυτικής Ρωμαϊκής Αυτοκρατορίας), και ο Φλάβιος Ιλλούστριος Πουσαίος (Πραιτωριανός Ἐπαρχος Ανατολής το 465 και Ύπατος το 467). Κατά τη διάρκεια αυτής της περιόδου, που δεν ασχολείτο με τα κοινά, απογοητευμένος από τη δημόσια ζωή, δέχτηκε μια επίσκεψη από ορισμένους μελετητές που ενδιαφέρθηκαν για την πλούσια βιβλιοθήκη.
Το 467/469, ο Σεβήρος επέστρεψε στη Ρώμη, όπου ο Δυτικός Αυτοκράτορας Ανθέμιος τον όρισε Ύπατο το 470 και του έδωσε τα αξιώματσ του Πατρικίου και του Πολιάρχου. Σύμφωνα με τον Δαμάσκιο, ο Σεβήρος και ο Ανθέμιος είχαν ένα μυστικό σχέδιο επανόρθωσης της εθνικής λατρείας. Κατά τη διάρκεια της θητείας του Σεβήρου, αποκαταστάθηκαν τμήματα του Κολοσσαίου.
Ελλάς Μαγδεβούργου

Ο Κολυμβητικός Όμιλος "Eλλάς Μαγδεβούργου" (Schwimmsport-Club ή SC Hellas Magdeburg) είναι ένας παραδοσιακός κολυμβητικός σύλλογος που ιδρύθηκε το 1904 στο Μαγδεβούργο της Γερμανίας και λειτουργεί ανελλιπώς μέχρι σήμερα καλλιεργώντας τα αθλήματα κολυμβητηρίου: κολύμβηση, υδατοσφαίριση, καταδύσεις.

Ίδρυση

Ο σύλλογος ιδρύθηκε στις 3 Αυγούστου 1904 από 19 αθλητές και φιλάθλους της κολύμβησης, οι οποίοι αποχώρησαν από τον παλιότερο ναυτικό σύλλογο της πόλης "Magdeburger Schwimmclub von 1896", έπειτα από διαφωνία με τη διοίκησή του. Η ονομασία "Ελλάς" δόθηκε, μιας και τότε ήταν συνδεδεμένη με το αθλητικό πνεύμα, έπειτα από την αναβίωση των Ολυμπιακών αγώνων το 1896 και την είχαν πάρει και άλλοι αθλητικοί σύλλογοι της Γερμανίας, όπως η Ελλάς Βερολίνου 04.
Αμέσως ο νέος σύλλογος έγινε μέλος της ομοσπονδίας και άρχισε να μετέχει σε αγώνες πετυχαίνοντας 40 πρώτες νίκες στο εθνικό πρωτάθλημα. Το Δεκέμβριο δημιούργησε και ομάδα υδατοσφαίρισης.

Μεταπολεμική περίοδος

Μεταπολεμικά η πόλη του Μαγδεβούργου βρέθηκε στη σοβιετική ζώνη κατοχής και η λειτουργία του συλλόγου απαγορεύτηκε. Οι αθλητές του υποχρεώθηκαν να εγγραφούν σε άλλους συλλόγους. Το κολυμβητήριο του χρησιμοποιήθηκε ως δημόσια πισίνα για το κοινό και μειώθηκε η αθλητική χρήση του. Η διοίκηση του συλλόγου μετέφερε της έδρα του στο Μπράουνσβαϊκ στη Δυτική Γερμανία και συνέχισε εκεί τη λειτουργία του ως το 1991. Μοιραία η δράση του ατόνησε και δεν είχε τις εντυπωσιακές προπολεμικές επιτυχίες.
Το 1991, αμέσως μετά την πτώση του καθεστώτος της Ανατολικής Γερμανίας, η διοίκηση του συλλόγου μετακόμισε ξανά στο Μαγδεβούργο και από το 1993 λειτουργεί κανονικά στην πόλη που ιδρύθηκε. Εκτός από τα τμήματα κολύμβησης από το 2001 έχει και τμήμα μπόουλινγκ.
Σιγά-σιγά προσπαθεί να βρει το δρόμο του και το 2002 ξεπέρασε τους 200 ενεργούς αθλητές. Η πόλη του Μαγδεβούργου για να τιμήσει την τεράστια παράδοση του σωματείου έχει δώσει το όνομά του σε ένα δρόμο της πόλης: "Hellasweg".
Νταντά Αμέσου Δράσεως

Πλοκή

Το The Nanny βασίζεται κυρίως στην ιστορία της ενρινόφωνης Φραν Φάιν (την υποδύεται η Φραν Ντρέσερ) η οποία είναι από το Φλόσινγκ. Η Φραν εμφανίζεται στην πόρτα του πλούσιου Άγγλου χήρου, θεατρικού παραγωγού του Μπρόντγουει, Μάξγουελ Σέφηλντ (Τσαρλς Σόνεσι), ενώ πουλάει καλλυντικά.
Διοργανώσεις Ε.Π.Σ. Κορινθίας 2018–19

Γ΄ Κατηγορία

Η τρίτη κατηγορία απαρτίζεται από 19 συλλόγους χωρισμένους σε δυο ομίλους. Οι δυο πρώτοι κάθε ομίλου ανεβαίνουν κατηγορία.
Οι βαθμολογίες των ομίλων ήταν ως εξής:
Λουδοβίκος Μαρία Σινιστράρι

Βιογραφικά

Ο Λουδοβίκος Μαρία Σινιστράρι (Ludovico Maria Sinistrari, 26 Φεβρουαρίου 1622 - 6 Μαρτίου 1701) ήταν Ιταλός ιερέας και συγγραφέας. Γεννήθηκε στο Αμένο, ένα μικρό χωριό επάνω στην ανατολική όχθη της λίμνης Όρτα της Ιταλίας. Σε ηλικία μόλις δεκαπέντε ετών ενδύεται το ράσο των Ελασσόνων Αδελφών στην Παβία. Αυτοδίδακτος, κατόρθωσε να γίνει επιφανής ιεροκήρυκας και κατόπιν καθηγητής Θεολογίας, Γεωμετρίας, Αρχιτεκτονικής, Αστρολογίας και Μαθηματικών. Από το 1667 διδάσκει στο Πανεπιστήμιο.
Εκ παραλλήλου, γίνεται μέλος της Ακαδημίας των Affidatti στην Παβία—μία από τις αρχαιότερες και λαμπρότερες Ακαδημίες της Ιταλίας. Διακρίνεται ως εμπειρογνώμων ενώπιον της Αγίας Έδρας αποκαλύπτοντας τον αιρετικό Girolamo Rivarola και συμβάλλοντας στην καταδίκη του επί της πυράς.
Το 1683, στην Ρώμη, ο Σινιστράρι επιδίδεται στην μελέτη του δικαίου και ονομάζεται βοηθός του προκαθημένου των Φραγκισκανών. Το 1686 ταξιδεύει στην Αβινιόν με σκοπό να καταπολεμήσει τους εκεί Γιανσενιστές, επιστρέφει δε στην Ρώμη δύο χρόνια αργότερα.
Το 1694 τον βρίσκει εκ νέου στο Αμένο, κατόπιν στην Παβία και στο Μιλάνο, θεολόγο δίπλα στον Καρδινάλιο Caccia. Εκεί συγγράφει το πιο σημαντικό του έργο που αφορά στην εγκληματολογία.
Είχε την ευκαιρία να εκφωνήσει εξορκισμούς και να παρέμβει στο Casale Monferrato σε μία δίκη εναντίον ενός δαίμονα, ο οποίος αντιστεκόταν σε κάθε είδους παρέμβαση. Από εκείνη την περίσταση, διετείνετο ότι είχε λάβει επιστολή από τον διάβολο, την οποίαν έφερε πάντοτε επάνω του!
Ο Λουδοβίκος Μαρία Σινιστράρι απεβίωσε στις 6 Μαρτίου 1701 (79 ετών)στην οικία του, στο Μιλάνο.
Αρχαιολογικό Μουσείο Δελφών

Ιστορία του μουσείου

Το πρώτο μουσείο στους Δελφούς, αποτελούμενο από δύο πτέρυγες, οικοδομήθηκε το 1903 σε σχέδια του Γάλλου αρχιτέκτονα Αλμπέρ Τουρνέρ, με δωρεά του ευεργέτη Α. Συγγρού, για να στεγάσει τα ευρήματα της μεγάλης γαλλικής ανασκαφής, που είχε αρχίσει το 1892.
Το 1935 αποφασίστηκε η κατασκευή ενός μεγαλύτερου μουσείου. Η νέα έκθεση τελείωσε το 1939, αλλά η κήρυξη του πολέμου δεν επέτρεψε να ανοίξει στο κοινό. Το μουσείο άδειασε από τα εκθέματα, πολλά από τα οποία, όπως ο Ηνίοχος, μεταφέρθηκαν στην Αθήνα. Το 1952 ξεκίνησε ο επαναπατρισμός των εκθεμάτων. 
Το 1958 αποφασίσθηκε πλήρης ανανέωση και τα έργα άρχισαν το καλοκαίρι του 1958, βασισμένα σε σχέδια του αρχιτέκτονα Πάτροκλου Καραντινού. Η νέα μουσιακή έκθεση έφερε την σφραγίδα των αρχαιολόγων Χρήστου Καρούζου και Ιωάννας Κωνσταντίνου. Δίπλα στο μουσείο οικοδομήθηκαν εργαστήρια αποθήκες, γλυπτών, αγγείων και αρχιτεκτονικών μελών. Η επανέκθεση των αρχαίων διήρκεσε από το 1960 ως το 1963.  Το 1975 το μουσείο εμπλουτίστηκε με τα χρυσελεφάντινα αντικείμενα που βρέθηκαν στις ανασκαφές στην Ιερά Οδό.

Σημερινή όψη του Μουσείου

Η τελευταία μεγάλη ανακαίνιση του μουσείου πραγματοποιήθηκε το 1999 από το Υπουργείο Πολιτισμού και έγινε αναδιαρρύθμιση των εκθεμάτων σύμφωνα με την τελευταία μουσειολογική αντίληψη. Υπεύθυνος αρχιτέκτονας ήταν ο Αλέξανδρος Τομπάζης.

Οι χώροι του Μουσείου

Οι συλλογές  του Μουσείου των Δελφών  καταλαμβάνουν 14 αίθουσες.
Πολιτική του Γιβραλτάρ

Το Γιβραλτάρ είναι υπερπόντιο έδαφος του Ηνωμένου Βασιλείου. Είναι το μόνο από τα βρετανικά υπερπόντια Εδάφη που αντιπροσωπεύεται στην Ευρωπαϊκή Ένωση
Αρχηγός Κράτους είναι η Βασίλισσα Ελισάβετ Β΄ του Ηνωμένου Βασιλείου, η οποία εκπροσωπείται από τον Κυβερνήτη (προσωρινά ο Άλισον Μακμίλαν από τις 29 Σεπτεμβρίου 2015). Αρχηγός της κυβέρνησης είναι ο Φάμπιαν Πικάρντο, από τις 9 Δεκεμβρίου 2011. Το υπουργικό συμβούλιο διορίζεται από τα 17 εκλεγμένα μέλη του Κοινοβουλίου, με πρόταση του πρωθυπουργού. Ο Κυβερνήτης διορίζεται από το Μονάρχη.

Ερώτημα ανεξαρτησίας

Το 1969 η Ισπανία έκλεισε τα σύνορα με το Γιβραλτάρ ζητώντας την επιστροφή του από το Ηνωμένο Βασίλειο μετά από δημοψήφισμα που ζήτησε ο ΟΗΕ για την ανεξαρτησία ή υπαγωγή του στην Ισπανία. Σύμφωνα με το αποτέλεσμα εκείνου του δημοψηφίσματος (10 Σεπτεμβρίου 1967), από τους 12.762 που ψήφισαν, οι 12.138 τάχθηκαν υπέρ της συνέχισης της σύνδεσης με τη Βρετανία, ενώ μόλις 44 υπέρ της υπαγωγής του Γιβραλτάρ στην Ισπανία. Ωστόσο, στις 15 Δεκεμβρίου 1982 με απόφαση του Βασιλιά της Ισπανίας Χουάν Κάρλος τα σύνορα ξανάνοιξαν μετά από 13 χρόνια. Με νεότερη ακόμη συμφωνία, η οποία υπογράφτηκε τον Νοέμβριο του 1984 στις Βρυξέλλες, τα σύνορα από τις 5 Φεβρουαρίου 1985 παραμένουν συνέχεια ανοικτά (fully opened).
Σε δημοψήφισμα που έγινε το 2002, οι κάτοικοι του Γιβραλτάρ απέρριψαν με συντιπτική πλειοψηφιά (99%) μια πρόταση για συγκυριαρχία για την οποία φέρονταν να είχαν συμφωνήσει η Ισπανία και η Βρετανία. Η Βρετανική κυβέρνηση δέσμευσε τον εαυτό της ότι θα σεβόταν την επιθυμία των Γιβραλταρινών. Ένα νέο Σύνταγμα εγκρίθηκε με δημοψήφισμα το 2006. Μια διαδικασία τριμερών διαβουλεύσεων ξεκίνησε το 2006 μεταξύ Ισπανίας, Γιβραλτάρ και Ηνωμένου Βασιλείου, δίνοντας τέλος σε κάποιους περιορισμούς και αντιμετωπίζωντας διαμάχες σε ορισμένους τομείς όπως αεροπορικές μετακινήσεις, τελωνειακές διαδικασίες, τηλεπικοινωνίες, συντάξεις και πολιτιστικές ανταλλαγές.

Διακυβέρνηση

Το Κοινοβούλιο απαρτίζεται από 18 έδρες. 17 από τα μέλη του εκλέγονται από το λαό και 1 μέλος διορίζεται από το Κοινοβούλιο (ο πρόεδρός του). Τα μέλη της Βουλής υπηρετούν θητεία τετραετή. Δικαίωμα ψήφου στις εκλογές έχουν μόνο οι Βρετανοί πολίτες που είναι κάτοικοι του Γιβραλτάρ τουλάχιστον για 6 μήνες και το όριο ηλικίας για χορήγηση δικαιώματος ψήφου είναι τα 18 έτη.
Μιχαήλ Ζυγκιμαντάιτις

Βιογραφία

Ήταν γιος τού Σιγισμούνδου μεγάλου δούκα της Λιθουανίας, γιού τού Κεστούτις μεγάλου δούκα της Λιθουανίας. 
Υποστήρξε τον πατέρα του στη μάχη για την εξουσία έναντι τού Σβιτριγκάιλα, εξαδέλφου τού Σιγισμούνδου. Το 1435 στη μάχη τού Παμπάισκας οδήγησε τον στρατό τού πατέρα του σε νίκη. Μετά τον φόνο τού Σιγισμούνδου, πολέμησε εναντίον τού Καζιμίρ Δ΄ της Πολωνίας-Λιθουανίας (γιου τού Γιαγκιέλον) για τον θρόνο της Λιθουανίας, αλλά χωρίς επιτυχία. Πρώτα ο Μιχαήλ υποστηρίθηκε από τη Σαμογιτία, αλλά το 1441 ο Καζιμίρ Δ΄ εξέδωσε προνόμιο υπέρ της ημι-αυτονομίας της και έτσι απετράπη ο εμφύλιος πόλεμος. 
Ως το 1447 υποστηρίχθηκε από τους δούκες της Μαζοβίας. Το 1448 ζήτησε τη συνδρομή τού Χανάτου της Κριμαίας. Με τη βοήθειά τους επιτέθηκε και σύντομα ήλεγχε το Κίεβο, το Στάρομπουντ, το Νόβχοροντ-Σιβέρσκυ. Σύντομα όμως αιχμαλωτίστηκε και μεταφέρθηκε στο μεγάλο δουκάτο της Μόσχας, όπου απεβίωσε μάλλον από δηλητήριο. Τάφηκε στον καθεδρικό τού Βίλνιους. 
Της εξαδέλφης του Σοφίας η κόρη, η Άννα των Ρουρικιδών, παντρεύτηκε τον Ιωάννη Η΄ Παλαιολόγο Αυτοκράτορα των Ρωμαίων.

Οικογένεια

Νυμφεύτηκε την του Άννα των Πιαστ, κόρη τού Σιεμόβιτ Δ΄ δούκα της Μαζοβίας-Ράβα. Ήταν 2η εξαδέλφη του, καθώς η μητέρα της Αλεξάνδρα ήταν κόρη τού Αλγκίρντας, αδελφού τού Κεστούτις.
Η Άννα απεβίωσε το 1435 και ο Μιχαήλ έκανε δεύτερο γάμο με την εξαδέλφη του Ευφημία των Πιαστ, κόρη τού Μπολέσλαφ διαδόχου τού δουκάτου της Βαρσοβίας. Η Ευφημία ήταν κόρη της Ντανουτέ, κόρης τού Κεστούτις. Αυτή απεβίωσε το 1436.
Τότε ο Μιχαήλ έκανε τρίτο γάμο με την Αικατερίνη των Πιαστ, αδελφή της πρώτης συζύγου του Άννας. Η Αικατερίνη απεβίωσε το 1479/80.
Λουίς Μίγια

Βιογραφικό

Ο Μίγια γεννήθηκε στις 12 Μαρτίου του 1966 στην Τερούέλ της Αραγωνίας και έχει ύψος 173 εκ.Το 1982/83 πραγματοποίησε το ντεμπούτο του στην ομόνυμη τοπική ομάδα σε ηλικία 16 ετών αγωνιζόμενος στην Γ' Εθνική Κατηγορία της Ισπανίας.Αργότερα αποκτήθηκε από την Μπαρτσελόνα και αφού αρχικά αγωνίστηκε στη Σεγούντα Ντιβιθιόν με την Μπαρτσελόνα Β,προωθήθηκε το 1988 στην πρώτη ομάδα,όπου παρέμεινε μέχρι το καλοκαίρι του 1990, όταν και άλλαξε στρατόπεδο υπογράφοντας στην μισητή αντίπαλο της καταλανικής ομάδας,τη Ρεάλ Μαδρίτης.
Στους Μαδριλένους έμεινε επτά σεζόν μετρώντας συνολικά 165 συμμετοχές και τρία γκολ πανηγυρίζοντας κατά τη θητεία του στο Σαντιάγο Μπερναμπέου την κατάκτηση αρκετών τίτλων μεταξύ των οποίων και δύο πρωταθλημάτων.Το καλοκαίρι του 1997 αποχωρεί από την «Βασίλισσα» και συνεχίζει την καριέρα του στην Βαλένθια ΚΦ στην οποία και κρέμασε τα παπούτσια του το 2001,μετά τη δεύτερη συνεχόμενη παρουσία της ομάδας στον τελικό του Τσάμπιονς Λιγκ.
Ο Μίγια είχε αγωνιστεί 3 φορές με το αντιπροσωπευτικό συγκρότημα της Ισπανίας την περίοδο 1989/90 ενώ από το 2007 είναι βοηθός προπονητή στη Χετάφε.
Dota 2

Τρόπος παιχνιδιού

To Dota 2 συνδυάζει παιχνίδι απευθείας χρόνου στρατηγικής, στα αγγλικά RTS (Real-Time-Strategy), γιατί ο αρχικός χάρτης είχε φτιαχτεί στο Warcraft III ένα RTS παιχνίδι και έχει χαρακτηριστικά βιντεοπαιχνιδιού ρόλων, σε στοιχεία όπως η ικανότητα να ανεβαίνεις επίπεδα, να αγοράζεις καινούργια αντικείμενα και να αναβαθμίζεις τον ήρωα σου όσο εξελίσσεται το παιχνίδι. Οι παίκτες εναντιώνονται μεταξύ τους σε δύο ομάδες, τους Radiant και τους Dire. Στον χάρτη υπάρχουν τρεις "γραμμές" μια στην αριστερή πλευρά του χάρτη και μία στην δεξιά και μία στην μέση οι παίκτες έχουν να διαλέξουν ανάμεσα σε 117 ήρωες με διαφορετικούς ρόλους και ειδικές ικανότητες. Σε κάθε γραμμή υπάρχουν 2 πύργοι οι οποίοι όταν καταστραφούν σε οδηγούν στην βάση του αντιπάλου. Ανά χρονικά διαστήματα σε κάθε γραμμή βγαίνουν ομάδες από τέρατα για κάθε ομάδα για να βοηθήσουν στην καταστροφή της αντίπαλης βάσης και σκοτώνοντάς τα αποκτάς χρυσό για να αγοράσεις καινούργια αντικείμενα και να αναβαθμίσεις τον παίκτη σου. Κάθε ομάδα έχει πέντε παίκτες προσπαθώντας να προστατέψουν τους πύργους τους ή όπως λέγονται στο παιχνίδι "Ancients" και την βάση τους ενώ προσπαθούν να καταστρέψουν αντίπαλα κτήρια.
Στο παιχνίδι το συνάλλαγμα είναι ο χρυσός, 1 χρυσός δίνεται σε κάθε παίκτη ανά δευτερόλεπτο αλλά χρυσός μπορεί να αποκτηθεί και σκοτώνοντας τα τέρατα των "γραμμών", ή τα τέρατα της ζούγκλας που δεν ανήκουν σε καμία ομάδα (Η ζούγκλα βρίσκεται ανάμεσα στις γραμμές και περιέχει τέρατα και ένα μυστικό μαγαζί. Άλλος τρόπος να αποκτήσεις χρυσό είναι σκοτώνοντας αντίπαλους ήρωες η σκοτώνοντας τον Roshan, το πιο δυνατό τέρας στον χάρτη που συνήθως θέλει πολλαπλούς ήρωες για να σκοτωθεί και ανταμείβει όλα τα μέλη μιας ομάδας όταν νικηθεί.

Επαγγελματικός ανταγωνισμός

Σε διάφορα μέρη του κόσμου υπάρχουν επαγγελματικές ομάδες που αγωνίζονται για μεγάλα χρηματικά ποσά, με το πιο πρόσφατο συμβάν να είναι το MLG, που ήταν το μεγαλύτερο τουρνουά Dota 2, ενώ τουρνουά Dota 2 έχουν διεξαχθεί σε μεγάλες εκδηλώσεις όπως το GAMESCOM 2011, το DreamHack και το Electronic Sports World Cup.
7.00 Update
Στο καινούριο update το οποίο εξέδωσε η Valve στην δημοσιότητα στις 12 Δεκεμβρίου του 2016, το παιχνίδι αλλάζει ριζικά, σε πολλά επίπεδα. Επίσης, υπάρχει η προσθήκη ενός νέου ήρωα ονομαζόμενος ως Monkey King, ο οποίος είναι χαρακτήρας της κινεζικής μυθολογίας.
Ανόρθωσις Πετόσφαιρα

Ιστορία

Το σωματείο Ανόρθωσις Αμμοχώστου διαθέτει κύρια γυναικεία, πετοσφαιρική ομάδα, την Ανόρθωση Αμμοχώστου, η οποία αγωνίζεται στην Α΄ κατηγορία. Το 2012 το σωματείο δημιούργησε και την ομάδα Ανόρθωσις Πετόσφαιρα η οποία υπέβαλε αίτηση εγγραφής στην Κυπριακή Ομοσπονδία Πετοσφαίρισης (ΚΟΠΕ) στις 24 Σεπτεμβρίου 2012. Η εγγραφής της εγκρίθηκε στις 3 Οκτωβρίου 2012. Προϋπόθεση της συμμετοχής της στα πρωταθλήματα της ομοσπονδίας είναι το γεγονός ότι θα αγωνίζεται πάντα στη Β΄ κατηγορία και σε περίπτωση προβιβασμού δεν θα αγωνιστεί στην Α΄ κατηγορία (όπου διαγωνίζεται η κύρια πετοσφαιρική ομάδα του σωματείου).
Στις 23 Οκτωβρίου 2012 η Ανόρθωσις Πετόσφαιρα συγχωνεύθηκε με την γυναικεία πετοσφαιρική ομάδα του Ναυτικού Ομίλου Αμμοχώστου (ΝΟΑ) δημιουργώντας ομάδα με την επωνυμία ΝΟΑ/Ανόρθωσις Πετόσφαιρα (ή ΝΟΑ/Ανόρθωσις ή Ανόρθωσις/ΝΟΑ).
Την περίοδο 2012-13 η ομάδα ΝΟΑ/Ανόρθωσις Πετόσφαιρα ανακηρύχτηκε πρωταθλήτρια Β΄ Κατηγορίας. Η πρωταθλήτρια ομάδα κέρδιζε παράλληλα την άνοδο της στην Α΄ Κατηγορία. Όμως, βάση της συμφωνίας με την ΚΟΠΕ για μη συμμετοχή της στην Α΄ κατηγορία, παραχώρησε τη θέση της στον δευτεραθλητή Παφιακό. 
Την περίοδο 2013-14 εξασφάλισε από την ομοσπονδία άδεια μη συμμετοχής στο πρωτάθλημα Β΄ κατηγορίας. Επανήλθε την περίοδο 2014-15 με την επωνυμία Ανόρθωσις Πετόσφαιρα.
Κωνσταντίνος Βοβολίνης

Βιογραφικά στοιχεία

Σπούδασε νομικά στην Αθήνα και από πολύ νωρίς ασχολήθηκε με τη δημοσιογραφία. Εξέδωσε, μαζί με τον Λάζαρο Πηνιατώρο και τον Γιάννη Μηλιό) την εφημερίδα «Ελληνικόν Αίμα», όργανο της ομώνυμης αντιστασιακής οργάνωσης, την περίοδο της Κατοχής.
Ανέλαβε γενικός γραμματέας του Δήμου Πειραιώς και της Βουλής, ενώ εξελέγη βουλευτής Πειραιώς το 1953 σε επαναληπτική εκλογή (29 Μαρτίου 1953) με τον Ελληνικό Συναγερμό και επανεξελέγη βουλευτής Πειραιώς και Νήσων με το Κόμμα Προοδευτικών το 1961.
Στην δικτατορική κυβέρνηση Παπαδόπουλου ήταν υφυπουργός Προεδρίας από το 1968 ως τον θάνατό του.
Απεβίωσε από οξεία κρίση λοιμώδους ηπατίτιδας το 1970.
Άφησε πλούσια συγγραφική παραγωγή.